Baard-moord: Verdagte borg geweierZayne van Tonder (links) en Roedolf Viviers (regs). Photo: Sapa. ‘n Man wat daarvan verdink word dat hy ŉ Moslem-man doodgeslaan het, is Woensdag in die Krugersdorpse streekshof borgtog geweier. Roedolf Viviers (28) en Zayne van Tonder (33) word daarvan beskuldig dat hulle op 6 Augustus Mohammed Fayaz Kazi (27) by ŉ kitskosrestaurant in Magaliesburg aangerand het. Kazi het later aan sy beserings beswyk. Viviers en Van Tonder het hom glo oor sy baard gespot en hom “Osama Bin Laden” genoem. Viviers word aangekla van moord en aanranding met die doel om ernstig te beseer. Van Tonder word van aanranding aangekla. Landdros Reginald Dama het Viviers se borgtog geweier. Van Tonder is op borgtog van R2000 vrygelaat. Die saak is tot 29 November uitgestel.